CELEX: 32020R1255
Language: et
Date: 2020-09-07 00:00:00
Title: Komisjoni Määrus (EL) 2020/1255, 7. september 2020, millega muudetakse määrust (EÜ) nr 1881/2006 seoses polütsükliliste aromaatsete süsivesinike piirnormidega traditsiooniliselt suitsutatud liha ja suitsulihatoodete ning traditsiooniliselt suitsutatud kala ja suitsutatud kalandustoodete puhul ning kehtestatakse polütsükliliste aromaatsete süsivesinike piirnormid jookide valmistamiseks kasutatavate taimse toidu pulbrite puhul (EMPs kohaldatav tekst)

8.9.2020   
               
               
                  ET
               
               
                  Euroopa Liidu Teataja
               
               
                  L 293/1
               
            
         KOMISJONI MÄÄRUS (EL) 2020/1255,
         7. september 2020,
         millega muudetakse määrust (EÜ) nr 1881/2006 seoses polütsükliliste aromaatsete süsivesinike piirnormidega traditsiooniliselt suitsutatud liha ja suitsulihatoodete ning traditsiooniliselt suitsutatud kala ja suitsutatud kalandustoodete puhul ning kehtestatakse polütsükliliste aromaatsete süsivesinike piirnormid jookide valmistamiseks kasutatavate taimse toidu pulbrite puhul
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, (1) eriti selle artikli 2 lõiget 3,
         ning arvestades järgmist:
         
                     (1)
                  
                  
                     Komisjoni määruses (EÜ) nr 1881/2006 (2) on sätestatud polütsükliliste aromaatsete süsivesinike piirnormid toidu, sealhulgas suitsuliha ja suitsulihatoodete ning suitsukala ja suitsutatud kalandustoodete puhul.
                  
               
                     (2)
                  
                  
                     Kõnealuse määruse kohaselt tuleks polütsükliliste aromaatsete süsivesinike piirnormid kehtestada nii madalal tasemel, kui on võimalik mõistlikult saavutada hea tootmis- ja põllumajandus-/kalandustava järgimisega. Aastal 2011 ilmnes suitsukala ja suitsuliha käsitlevatest andmetest, et neid piirnorme on võimalik vähendada. Mõnel juhul oli selleks siiski vaja suitsutamistehnoloogiat kohandada. Seepärast kehtestati suitsuliha ja suitsulihatoodete ning suitsukala ja suitsutatud kalandustoodete puhul kolmeaastane üleminekuperiood ning väiksemaid piirnorme hakati kohaldama alles alates 1. septembrist 2014.
                  
               
                     (3)
                  
                  
                     Siiski leiti 2014. aastal, et hea suitsutamistava kohaldamisele vaatamata ei ole võimalik järgida polütsükliliste aromaatsete süsivesinike väiksemaid piirnorme Iirimaal, Hispaanias, Horvaatias, Küprosel, Lätis, Poolas, Portugalis, Rumeenias, Slovaki Vabariigis, Soomes, Rootsis ja Ühendkuningriigis teatavat liiki traditsiooniliselt suitsutatud liha ja suitsulihatoodete puhul ning Iirimaal, Lätis, Rumeenias, Soomes, Rootsis ja Ühendkuningriigis teatavat liiki traditsiooniliselt suitsutatud kala ja suitsutatud kalandustoodete puhul. Nendel juhtudel ei olnud suitsutamistava kohandamine polütsükliliste aromaatsete süsivesinike väiksemate piirnormide järgimiseks võimalik ilma toidu organoleptilisi omadusi oluliselt muutmata.
                  
               
                     (4)
                  
                  
                     Nimetatud kaalutlustest lähtuvalt ning kooskõlas määruse (EÜ) nr 1881/2006 artikli 7 lõigetega 6 ja 7 tehti kõnealustele liikmesriikidele ajutine erand nõudest kohaldada alates 1. septembrist 2014 polütsükliliste aromaatsete süsivesinike väiksemaid piirnorme; see erand hõlmab selliseid asjaomases liikmesriigis turule lastavaid traditsiooniliselt suitsutatud liha ja suitsulihatooteid ja/või suitsukala ja suitsutatud kalandustooteid, mis on suitsutatud asjaomase liikmesriigi territooriumil ning mis on ette nähtud tarbimiseks selle liikmesriigi territooriumil. Kõnealuste suitsutatud toodete suhtes kohaldatakse jätkuvalt piirnorme, mis kehtisid enne 1. septembrit 2014. Nimetatud erand hõlmab suitsuliha ja suitsulihatooteid ja/või suitsukala ja suitsutatud kalandustooteid üldiselt, seejuures toiduaineid konkreetselt nimetamata.
                  
               
                     (5)
                  
                  
                     Asjaomased liikmesriigid on vastavalt määruse (EÜ) nr 1881/2006 artikli 7 lõigetele 6 ja 7 teinud jätkuvalt seiret kõnealustes toodetes esinevate polütsükliliste aromaatsete süsivesinike suhtes ning kehtestanud programmid võimaluse korral hea suitsutamistava rakendamiseks. Ühtlasi hinnati olukorda 2018. aastal uuesti asjaomaste liikmesriikide esitatud üksikasjaliku teabe alusel, mis hõlmas seireandmeid polütsükliliste aromaatsete süsivesinike esinemise kohta traditsiooniliselt suitsutatud lihas ja suitsulihatoodetes ning suitsukalas ja suitsutatud kalandustoodetes ning teavet hea suitsutamistava rakendamise ja organoleptiliste omaduste muutumise kohta. Pärast esitatud teabe üksikasjalikku hindamist jõuti järeldusele, et majandusliku teostatavuse ja võimalikkuse piires suitsutamistava muutmisega ei ole võimalik saavutada Iirimaal, Hispaanias, Horvaatias, Küprosel, Lätis, Poolas, Portugalis, Slovaki Vabariigis, Soomes ja Rootsis teatavat liiki traditsiooniliselt suitsutatud liha ja suitsulihatoodete puhul ning Lätis, Soomes ja Rootsis teatavat liiki traditsiooniliselt suitsutatud kala ja suitsutatud kalandustoodete puhul väiksematele piirnormidele vastavat polütsükliliste aromaatsete süsivesinike sisaldust ilma toodete tüüpilisi organoleptilisi omadusi kaotamata. Seepärast tuleks kõnealuste liikmesriikide jaoks kehtestada teatavat liiki traditsiooniliselt suitsutatud liha ja suitsulihatoodete ning suitsukala ja suitsutatud kalandustoodete puhul kohalikku tootmist ja tarbimist hõlmav tähtajatu erand.
                  
               
                     (6)
                  
                  
                     Peale selle on leitud, et teatavad jookide valmistamiseks kasutatavad taimse toidu pulbrid sisaldavad sobimatu pulbrite kuivatamise tava rakendamise tõttu suures koguses polütsüklilisi aromaatseid süsivesinikke. Kuna polütsüklilised aromaatsed süsivesinikud on genotoksilised kantserogeenid, on inimeste tervise kõrgetasemelise kaitse tagamiseks vaja kehtestada selliste pulbrite puhul polütsükliliste aromaatsete süsivesinike piirnorm, millele vastav sisaldus on saavutatav hea kuivatamistava kohaldamise teel.
                  
               
                     (7)
                  
                  
                     Seepärast tuleks määrust (EÜ) nr 1881/2006 vastavalt muuta.
                  
               
                     (8)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1881/2006 muutmine
            Määrust (EÜ) nr 1881/2006 muudetakse järgmiselt.
            
                        1)
                     
                     
                        Artikli 7 lõiked 6 ja 7 asendatakse järgmisega:
                        
                           „6.   Erandina artiklist 1 võivad järgmised liikmesriigid lubada lasta oma turule järgmist liiki traditsiooniliselt suitsutatud liha ja suitsulihatooteid, mis on suitsutatud nende territooriumil ja mis on ette nähtud tarbimiseks nende territooriumil ning milles polütsükliliste aromaatsete süsivesinike sisaldus ületab lisa punktis 6.1.4 sätestatud piirnormi, eeldusel, et nende ainete sisaldus kõnealustes toodetes ei ületa enne 1. septembrit 2014 kehtinud piirnormi, st benso(a)püreeni puhul 5,0 μg/kg ning benso(a)püreeni, bens(a)antratseeni, benso(b)fluoranteeni ja krüseeni summa puhul 30,0 μg/kg:
                           
                                       —
                                    
                                    
                                       Iirimaa, Horvaatia, Küpros, Hispaania, Poola ja Portugal: traditsiooniliselt suitsutatud liha ja lihatooted;
                                    
                                 
                                       —
                                    
                                    
                                       Läti: traditsiooniliselt suitsutatud sealiha, kuumsuitsutatud kanaliha, kuumsuitsutatud vorst ja kuumsuitsutatud ulukiliha;
                                    
                                 
                                       —
                                    
                                    
                                       Slovaki Vabariik: soolatud traditsiooniliselt suitsutatud liha, traditsiooniliselt suitsutatud peekon ja traditsiooniliselt suitsutatud vorst (klobása), kusjuures traditsioonilise suitsutamise all on silmas peetud suitsu tekitamist suitsuahjus puidu (halud, saepuru, puidulaastud) põletamise teel;
                                    
                                 
                                       —
                                    
                                    
                                       Soome: traditsiooniliselt kuumsuitsutatud liha ja lihatooted;
                                    
                                 
                                       —
                                    
                                    
                                       Rootsi: puidust või muust taimsest materjalist saadud hõõguvate süte kohal suitsutatud liha ja lihatooted.
                                    
                                 Nimetatud liikmesriigid ja asjaomased toidukäitlejad teevad jätkuvalt seiret polütsükliliste aromaatsete süsivesinike esinemise suhtes käesoleva lõike esimeses lõigus osutatud traditsiooniliselt suitsutatud lihas ja suitsulihatoodetes ning tagavad võimaluse korral hea suitsutamistava rakendamise nii, et kõnealuste toodete tüüpilised organoleptilised omadused ei kaoks.
                        
                        
                           7.   Erandina artiklist 1 võivad järgmised liikmesriigid lubada lasta oma turule järgmist liiki traditsiooniliselt suitsutatud kala ja suitsutatud kalandustooteid, mis on suitsutatud nende territooriumil ja mis on ette nähtud tarbimiseks nende territooriumil ning milles polütsükliliste aromaatsete süsivesinike sisaldus ületab lisa punktis 6.1.5 sätestatud piirnormi, eeldusel, et nende ainete sisaldus kõnealustes suitsutatud toodetes ei ületa enne 1. septembrit 2014 kehtinud piirnormi, st benso(a)püreeni puhul 5,0 μg/kg ning benso(a)püreeni, bens(a)antratseeni, benso(b)fluoranteeni ja krüseeni summa puhul 30,0 μg/kg:
                           
                                       —
                                    
                                    
                                       Läti: traditsiooniliselt kuumsuitsutatud kala;
                                    
                                 
                                       —
                                    
                                    
                                       Soome: traditsiooniliselt kuumsuitsutatud väikesed kalad ja väikestest kaladest saadud kalandustooted;
                                    
                                 
                                       —
                                    
                                    
                                       Rootsi: puidust või muust taimsest materjalist saadud hõõguvate süte kohal suitsutatud kala ja kalandustooted.
                                    
                                 Nimetatud liikmesriigid ja asjaomased toidukäitlejad teevad jätkuvalt seiret polütsükliliste aromaatsete süsivesinike esinemise suhtes käesoleva lõike esimeses lõigus osutatud traditsiooniliselt suitsutatud kalas ja suitsutatud kalandustoodetes ning tagavad võimaluse korral hea suitsutamistava rakendamise nii, et kõnealuste toodete tüüpilised organoleptilised omadused ei kaoks.“
                        
                     
                  
                        2)
                     
                     
                        Lisa muudetakse vastavalt käesoleva määruse lisale.
                     
                  
         
            Artikkel 2
            Käesoleva määruse lisas loetletud toiduaineid, mis on lastud seaduslikult turule enne käesoleva määruse jõustumist, võib pärast jõustumiskuupäeva jätkuvalt turustada kuni 28. märtsini 2021.
         
         
            Artikkel 3
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 7. september 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  EÜT L 37, 13.2.1993, lk 1.
         
            (2)  Komisjoni 19. detsembri 2006. aasta määrus (EÜ) nr 1881/2006, millega sätestatakse teatavate saasteainete piirnormid toiduainetes (ELT L 364, 20.12.2006, lk 5).
      
      
         
            LISA
            Määruse (EÜ) nr 1881/2006 lisa 6. jakku lisatakse kande 6.1.15 „Kuivatatud vürtsid, välja arvatud kardemon ja suitsutatud Capsicum spp.“ järele järgmine kanne:
            
               
                           „6.1.16.
                        
                        
                           Taimse toidu pulbrid jookide valmistamiseks, välja arvatud punktides 6.1.2 ja 6.1.11 osutatud tooted  (*1)
                           
                        
                        
                           10,0
                        
                        
                           50,0
                        
                     
            
               (*1)  Jookide valmistamise puhul peetakse silmas joogi sisse segamiseks ette nähtud peeneks jahvatatud pulbrite kasutamist.“